Српски језик и књижевност

Наставна област: Реализам

Наставна јединица: **Оноре де Балзак: „Чича Горио“**

1. час

Када и где је рођен Оноре де Балзак?

Који је његов значај за француску књижевност?

За које његове романе сте чули? Које сте прочитали?

Како је замишљена Балзакова *Људска комедија?*

Које поетичке ставове Балзак износи у *Предговору Људској комедији?*

**Књижевна врста**: роман; социјални и психолошки роман.

**Социјални елементи**: приказ сиромашног (маргиналног); буржоарског (владајућег); племићког (пропадајућег) света и друштвених појава и законитости у оквиру сваке друштвене класе.

**Психолошки елементи**: приказ унутрашњег живота ликова и карактера.

* **Локализација** − париско друштво у првој половини XIX века (1819. год.).
* **Прототипска основа** дела − сваки лик има свој прототип у стварности
* **Тема** − слика париског друштва и приказ појединачних судбина (Горио) или слика општег кроз појединачно.
* **Мотиви** − љубав, сентименталност, племенитост, новац, породица, успех, раскош, страст, морална проблематика (оговарање, поткрадање, искоришћавање, дволичност, егоизам, ласкање, злочин, прељубништво, бескрупулозност...).

**Приповедач** − објективни (свезнајући).

**Поступци приповедања** − дескрипција (ентеријер, екстеријер, портрет) је детаљна и објективна; монолог, дијалог, ретроспекција (гђа Вокер о Гориовој прошлости); драматизација нарације (у функцији карактеризације ликова).

Комплетна слика (високог) друштва у делу добија се пресеком више тачака гледишта појединих ликова. Аутор користи овај поступак да би што комплетније и веродостојније приказао догађаје и ликове. Приказ се прелама кроз свест лика, он преузима улогу приповедача и приповедање тече из његове перспективе. Аутор своје ликове ставља у необичне ситуације да би прикупио потребне појединости (ликови прислушкују, шпијунирају кроз кључаоницу...)

Да би могло да се дискутује о наведеним темама, неопходно је да сви прочитате роман.

На следећем часу анализираћемо главне и споредне ликове. Припремите се да говорите о њима.